Villum Christensen (LA), 2008-11-14:
Jeg er glad for at høre, at Enhedslisten trods alt ikke mener, at arbejdsgiverne dræber deres medarbejdere.
Antallet af arbejdsulykker i Danmark er for højt.
Udviklingen i antallet går den forkerte vej, det kan der ikke være nogen tvivl om.
Målet er naturligvis at vende den negative udvikling og sikre tryghed på de danske arbejdspladser.
Med lovforslaget lægges der op til en fordobling af de økonomiske sanktioner, som vi har hørt, ved overtrædelse af arbejdsmiljøloven samt en udvidelse af Arbejdstilsynets beføjelser til at afgøre sager om de overtrædelser, der pågår.
Så langt, så godt.
Tankegangen i disse tiltag er at øge sanktionering, og kontrol af lovovertrædelser skal få virksomhederne til at agere lovmæssigt og være mere omhyggelige.
Vi har ikke noget imod højere straffe.
Det skal kunne mærkes, men vi er betænkelige ved den omsiggribende overvågning og kontrol.
Lovforslaget medfører væsentlige administrative og økonomiske byrder
det er eksplicit anført i bemærkningerne - for det her byggeri og for erhvervslivet som bygherre.
Dette iværksættes i en tid, hvor regeringen i forvejen ser ud til at kuldsejle med sin højt profilerede plan om at reducere bureaukrati og administration og administrativt bøvl, som det er blevet kaldt, for virksomhederne med 25 pct. inden år 2010.
Der er ikke lang tid tilbage, vil jeg sige til beskæftigelsesministeren, og man startede i 2005 og er nået ca. 10 pct. i reduktion, selvfølgelig ved at tage de lavest hængende frugter først.
Det bliver altså rigtig, rigtig svært at nå disse mål.
Mens vi med den ene hånd arbejder intensivt med at afbureaukratisere, så er vi altså med den anden hånd i fuld gang med at udstikke endnu mere kontrol.
Vi skal derfor på det kraftigste anmode ministeren om, at der tilrettelægges en opfølgningsprocedure m.v., som tager videst muligt hensyn til virksomhederne.
Det er afgørende for os, at det er de offentlige myndigheder, der indretter sig på virksomhedernes arbejdsgange og ikke omvendt.
Øget bureaukrati kan og må ikke spise forebyggende ressourcer op.
Og forebyggelse må ikke blive en byrde i sig selv.
Vi må for alt i verden ikke komme i den situation, hvor reglerne overholdes, mens patienten dør.
Det ser vi desværre alt for tit, når Folketinget hælder regler ud over de mange bekymringsområder i vores samfund.
Vi mener, at større inddragelse og tillid til virksomhederne også vil kunne engagere dem til at tage ansvar i forebyggelsen af arbejdsulykker.
Dårligt arbejdsmiljø er som bekendt ingen reklame, når virksomhederne skal rekruttere arbejdskraft.
Liberal Alliance støtter som udgangspunkt forslaget, men finder, at det er vigtigt, at der under udvalgsarbejdet fokuseres eksplicit på, hvorledes de administrative byrder reduceres og forenkles, eventuelt ved at kigge nærmere på bagatelgrænser, hvordan man kan benytte elektroniske journaler osv., og det ser vi meget frem til.
Der er ikke andet at svare, end at vi er enige, men jeg er også opmærksom på, at lige netop arbejdsmiljøet jo er et område, hvor der er rigtig, rigtig mange regler.
Det skal der nok også være, og jeg er enig i, at vi er nødt til at have nogle kraftige sanktioner.
Vi skal ikke acceptere slinger i valsen fra arbejdsgivernes side, men en gang imellem er vi nødt til at løfte pegefingeren, og det er det, vi ønsker at gøre her.
Her er vi i en situation, hvor vi skal implementere et EU-direktiv, og så er vi selvfølgelig nødt til - det er også derfor vi støtter forslaget - at følge op.
Vi er enige i, at bøderne skal fordobles, og det er rigtigt, at det ikke er alting, der medfører bureaukrati, når man regelsætter en bestemt adfærd.
Men det ændrer bare ikke ved det forhold, at vi synes, det er utrolig vigtigt at gøre opmærksom på det, for alting kan godt se superinteressant og nyttigt ud hver for sig, men når man lægger det hele sammen og ser det, der møder borgerne, virker det fuldstændig urimeligt, måske også for de offentligt ansatte ude i kommunerne.